รัฐบาลไทย-ข่าวทำเนียบรัฐบาล-“สุชาดา” เลขา รมว.อว. ร่วมประกาศความสำเร็จ บพข. - ไทยยูเนี่ยน ลดการปล่อยน้ำทิ้งจากโรงงานอุตสาหกรรมอาหารทะเลสู่สาธารณะเป็นศูนย์ ชูเป็นโรงงานต้นแบบฝีมือคนไทยแห่งแรกของโลกที่ทำได้
วันศุกร์ที่ 29 มีนาคม 2567
“สุชาดา” เลขา รมว.อว. ร่วมประกาศความสําเร็จ บพข. - ไทยยูเนี่ยน ลดการปล่อยน้ําทิ้งจากโรงงานอุตสาหกรรมอาหารทะเลสู่สาธารณะเป็นศูนย์ ชูเป็นโรงงานต้นแบบฝีมือคนไทยแห่งแรกของโลกที่ทําได้
“สุชาดา” เลขา รมว.อว. ร่วมประกาศความสําเร็จ บพข. - ไทยยูเนี่ยน ลดการปล่อยน้ําทิ้งจากโรงงานอุตสาหกรรมอาหารทะเลสู่สาธารณะเป็นศูนย์ ชูเป็นโรงงานต้นแบบฝีมือคนไทยแห่งแรกของโลกที่ทําได้
เมื่อวันที่ 28 มี.ค. นางสาวสุชาดา แทนทรัพย์ เลขานุการรัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) ได้รับมอบหมายจากนางสาวศุภมาส อิศรภักดี รมว.อว. ให้เป็นประธานงานแถลงข่าว “ความสําเร็จโครงการลดการปล่อยน้ําเสียสู่สาธารณะเป็นศูนย์ หรือ Zero Wastewater Discharge” ระหว่างหน่วยบริหารและจัดการทุนด้านการเพิ่มความสามารถในการแข่งขันของประเทศ (บพข.) และบริษัท ไทยยูเนี่ยน กรุ๊ป จํากัด (มหาชน) เพื่อพัฒนาต้นแบบระบบบําบัดน้ําทิ้งเป็นศูนย์ ให้เกิดศูนย์การเรียนรู้ระบบการบําบัดน้ําเพื่อการหมุนเวียนน้ําทิ้งนํากลับมาใช้ประโยชน์ และการทิ้งน้ําเป็นศูนย์ในอุตสาหกรรมอาหาร พร้อมทั้งเยี่ยมชมกระบวนการบําบัดน้ําเสีย (WWTP) และกระบวนการผลิตน้ํา (UF-RO) โดยมี รศ.ดร.ธงชัย สุวรรณสิชณน์ ผู้อํานวยการ บพข. คุณสุทธิเดช อมรเกษมวงศ์ กรรมการผู้จัดการ บมจ. ไทยยูเนี่ยน กรุ๊ป คุณอดัม เบรนนัน ผอ.กลุ่มด้านการพัฒนาที่ยั่งยืน บมจ. ไทยยูเนี่ยน กรุ๊ป คณะผู้บริหาร บมจ. ไทยยูเนียน กรุ๊ป และสื่อมวลชน เข้าร่วม ณ ห้องประชุม C201 ชั้น 2 บริษัท ไทยยูเนี่ยน กรุ๊ป จํากัด (มหาชน) สํานักงานใหญ่ อําเภอเมืองสมุทรสาคร จังหวัดสมุทรสาคร
นางสาวสุชาดา กล่าวว่า โครงการลดการปล่อยน้ําเสียสู่สาธารณะเป็นศูนย์ หรือ Zero Wastewater Discharge เป็นโครงการวิจัยภายใต้กระทรวง อว. โดย บพข. ร่วมกับบริษัทไทยยูเนี่ยน กรุ๊ป จํากัด (มหาชน) ในการพัฒนาต้นแบบระบบบําบัดน้ําเสียจากอุตสาหกรรมอาหารทะเล โดยไม่ปล่อยน้ําเสียสู่สาธารณะแม้แต่หยดเดียว ถือเป็นโรงงานอุตสาหกรรมอาหารทะเลแห่งแรกของโลกที่ทําสําเร็จ ทําให้สามารถลดต้นทุนในการบําบัดน้ํา และนําน้ํากลับมาใช้ประโยชน์ได้ อีกทั้งยังช่วยลดการปล่อยน้ําทิ้งลงสู่สิ่งแวดล้อม ซึ่งถือเป็นขับเคลื่อนเศรษฐกิจ BCG ของประเทศไทยตามยุทธศาสตร์ของกระทรวง อว. ที่นางสาวศุภมาส รมว.อว. มุ่งสนับสนุนการวิจัยและนวัตกรรมโดยเน้นประเด็นสําคัญของประเทศ ได้แก่ การเป็นมิตรต่อสิ่งแวดล้อมและสังคมเพื่อการพัฒนาอย่างยั่งยืน (Go Green) ความพอเพียงและความยั่งยืน (sustainability) ความเป็นกลางทางคาร์บอน (Carbon Neutrality) พลังงานสะอาด เศรษฐกิจชีวภาพ และตามนโยบายของรัฐบาล ในการขับเคลื่อนประเทศไทยให้บรรลุเป้าหมายการพัฒนาที่ยั่งยืน หรือ SDG (Sustainable Development Goals) ในปี พ.ศ. 2573
“โครงการวิจัยจากทุน บพข. นี้ เป็นงานวิจัยที่ตอบโจทย์ ตรงต่อความต้องการของภาคเอกชนผู้ใช้ประโยชน์ และระบบบําบัดน้ํา Zero Wastewater Discharge ยังเตรียมพัฒนาเป็น “ระบบการบําบัดน้ําเพื่อการหมุนเวียนน้ําทิ้งนํากลับมาใช้ประโยชน์ การทิ้งน้ําเป็นศูนย์” ที่สามารถส่งต่อเทคโนโลยี และองค์ความรู้ไปสู่ผู้ประกอบการรายอื่น หรือ สนับสนุน SME ในอุตสาหกรรมอาหาร และอุตสาหกรรมที่มีการใช้น้ําในปริมาณมาก ขอขอบคุณ บพข. ทีมนักวิจัยทั้งจากไทยยูเนี่ยน กรุ๊ป และมหาวิทยาลัยมหิดล ที่ร่วมกันขับเคลื่อนโครงการวิจัย จนเกิดเป็นผลงานที่โดดเด่น และส่งผลดีต่อสภาพแวดล้อมได้อย่างเป็นรูปธรรม” นางสาวสุชาดา กล่าว
รศ.ดร.ธงชัย กล่าวว่า โครงการนี้เป็นการให้ทุนผ่านแผนงานเศรษฐกิจหมุนเวียน (CE) ของ บพข. ซึ่งมุ่งเน้นการขับเคลื่อนประเทศไทยให้สามารถสร้างมูลค่าเพิ่มจากเศรษฐกิจหมุนเวียนและเศรษฐกิจคาร์บอนต่ําที่เติบโตขึ้นจากการใช้นวัตกรรมการผลิตที่สะอาด ลดการใช้ทรัพยากร เพิ่มการหมุนเวียนวัสดุและเพิ่มคุณค่าการใช้ทรัพยากรให้เกิดประโยชน์สูงสุด โครงการนี้เป็นตัวอย่างของการนํานวัตกรรมไปสู่การใช้ประโยชน์ได้เป็นอย่างดี อีกทั้งยังเป็นตัวอย่างที่ดีของรูปแบบการถ่ายทอดเทคโนโลยีภายในประเทศ ให้ผู้ประกอบการทุกระดับ โดย “ศูนย์เรียนรู้ระบบการบําบัดน้ําเพื่อการหมุนเวียนน้ําทิ้งนํากลับมาใช้ประโยชน์ การทิ้งน้ําเป็นศูนย์” ที่กําลังจะเปิดให้บริการจะช่วยการพัฒนาศักยภาพผู้ประกอบการในอุตสาหกรรมที่เกี่ยวข้อง ตรงตามเจตนารมย์และภารกิจของ บพข. ในการขับเคลื่อนให้เกิดการพัฒนาเทคโนโลยีและนวัตกรรม รวมถึงสร้างความร่วมมือและร่วมลงทุนในการวิจัยและนวัตกรรมให้เกิดการใช้ประโยชน์ได้จริง เพื่อเพิ่มขีดความสามารถการแข่งขันของประเทศต่อไป
นายสุทธิเดช กล่าวว่า โครงการนี้ใช้เงินลงทุนวิจัยและพัฒนารวม 12 ล้านบาท แบ่งเป็นเงินทุนตั้งต้นจาก บพข. 3.6 ล้านบาท และไทยยูเนี่ยน 8.4 ล้านบาท โดยโครงการนําร่อง Zero Wastewater Discharge ของไทยยูเนี่ยน ตั้งอยู่ที่โรงงานไทยยูเนี่ยน สํานักงานใหญ่ จังหวัดสมุทรสาคร ครอบคลุมพื้นที่ประมาณ 155,000 ตารางเมตร เริ่มทดลองระบบมาตั้งแต่ปลายปี 2566 โดยสามารถบริหารจัดการน้ําที่ใช้ในกระบวนการผลิตจากวันละ 9 ล้านลิตร ปัจจุบันไทยยูเนี่ยนใช้น้ําเพียงวันละ 3 ล้านลิตรเท่านั้น ส่งผลให้สามารถลดต้นทุนการผลิตได้ถึงปีละประมาณ 27.8 ล้านบาท
“สําหรับแนวทางการดําเนินงานระบบบําบัดน้ําทิ้งให้เป็นศูนย์ของไทยยูเนี่ยนคือการใช้ระบบบริหารจัดการที่ต้นทางทั้งในส่วนวิศวกรรมและกระบวนการผลิตพร้อมปรับปรุงคุณภาพน้ําให้เทียบเท่าและใช้แทนน้ําประปาได้ เริ่มตั้งแต่การดูแลให้เกิดของเสียน้อยที่สุดก่อนนํามาบําบัด ด้วยการแยกเลือดปลาและน้ํานึ่งปลาจนสามารถลดไขมันและเลือดปลาที่ปะปนมาในน้ําทิ้งให้น้อยลงได้ และใช้การกรองโดยระบบ Ultra Filtration (UF) จากนั้นนําไปผ่านระบบ Reverse Osmosis (RO) เพื่อให้ได้น้ําสะอาดกลับออกมาเป็นน้ําใช้ในระบบทําความเย็นของโรงงานที่ต้องการคุณภาพน้ําสะอาดที่มากกว่าน้ําทั่วไป ส่วนน้ําทิ้งจากกระบวนการ RO ที่ยังมีคุณภาพน้ําที่ดีจะถูกนําไปล้างพื้น ทําความสะอาดรถบรรทุกหรือล้อรถบรรทุก โดยน้ําที่ถูกนําไปใช้ทําความสะอาดเสร็จแล้วจะถูกหมุนเวียนกลับเข้าระบบ UF และ RO ไปเรื่อย ๆ เพื่อไม่ให้เหลือทิ้งออกสู่ภายนอก” นายสุทธิเดช ระบุ